Bahaso Mukomuko

Bahaso Mukomuko (disabuik juo dialek Mukomuko) adolah bahaso nan ditutuakan dek masyarakaik Mukomuko di Kabupaten Mukomuko, Bengkulu. Pado taun 1990, dipakirokan jumlah panutua bahaso ko sabanyak 50.000 urang.

Bahaso Mukomuko masih arek hubuangannyo jo bahaso Minangkabau, sainggo ahli-ahli bahaso masih manggolongannyo sabagai salah satu dialek dalam bahaso Minangkabau. Pado taun 2008, ahli bahaso alah manggabuangkan kode bahasonyo jo Minangkabau. Bahaso ko mampunyoi kamiripan jo dialek Pancuang Soal (ditutuakan di selatan Kabupaten Pesisir Selatan, Sumatra Barat) sarato mampunyoi wilayah seba tutuanyo di sabalah utara Kabupaten Mukomuko. Banyak panutua bahaso Mukomuko nan pandai mangecek jo duo atau labiah bahaso, sarupo bahaso Minangkabau (dialek umum), bahaso Pekal, jo bahaso Melayu Bengkulu.

Dialek 
Bahaso Mukomuko mampunyoi duo dialek, iyolah dialek Mukomuko Utara jo dialek Mukomuko Selatan. Dialek Mukomuko Utara ditutuakan dek panutua di Kota Mukomuko dan sakitarnyo nan babatehan jo Sumatra Barat, sadang dialek Mukomuko Selatan ditutuakan di selatan kabupaten Mukomuko nan babatehan jo kabupaten Bengkulu Utara. Dek kaduo panutua dialek, dialek Mukomuko Utara disabuik sabagai dialek "asali" dek karano asa-usua niniak muyangnyo talabiah dulu mauni daerah utara.

Pabedaan kaduo dialek tampak dari fonetis jo variasi kosakata. Variasi fonetis antaro kaduo dialek mampunyoi parubahan bunyi nan canduang taratik. Partamo, bunyi [-it] di akhia kato pado dialek Utara, barubah manjadi [-ik]. Kaduo, bunyi [-ir] di akhia kato pado dialek utara barubah manjadi [gh] dalam dialek Selatan. Katigo, bunyi [g] di awa kato dalam dialek Utara barubah manjadi [gh] dalam dialek Selatan. Kaampek, bunyi [-ut] di akhia kato dalam dialek Utara barubah manjadi [-uq] dalam dialek Selatan.

Pabedaan antaro kaduo dialek tapangaruah dek bahaso lain. Dialek Selatan labiah banyak mandapek pangaruah bahaso lain karano mobilisasi masyarakaik sarato adonyo transmigran dari daerah Jawa.

Hubuangan jo bahaso sarato dialek lain

Rujuakan 

Bahaso di Sumatra
Bahaso di Bengkulu
Bahaso Minangkabau
Kabupaten Mukomuko